Tot înainte, că înainte era mai bine! Oficiul Poştal 9 din Bulevarul Dacia 110 a arborat în weekend, în pregătirea Zilei Naţionale, vechiul tricolor cu stema comunistă.

La intarea în Poştă a putut fi văzut fluturând drapelul cu stema Republicii Socialiste România, reprezentând o cunună de spice înconjurând o sondă, brazii şi munţii Carpaţi sub o stea roşie în cinci colţuri.

Situaţia a fost semnalată BIHOREANULUI de cititori. "Când am văzut nu-mi venea să-mi cred ochilor. Probabil l-au pus la mişto, că noi nici munţi, nici sonde, nici păduri nu mai avem. Le-au luat toate străinii", a spus un orădean.

Vechiul steag comunist a fost înlocuit cu un tricolor nou-nouţ luni după-amiază, după ce mai mulţi trecători l-au fotografiat cu telefoanele mobile fluturând vesel în ploaie. De parcă venea 23 august, nu 1 Decembrie...